钦定古今图书集成/明伦汇编/氏族典/第282卷 > 汪𬭎
## 钦定古今图书集成/明伦汇编/氏族典/第282卷 > 汪𬭎

按《明外史汪𬭎传》：“𬭎，婺源人，弘治十五年进士。授南
京户部主事。嘉靖六年，由浙江左布政使擢右副都
御史，巡抚南、赣、汀、漳诸府。𬭎初以才见，颇折节取声
誉。为人机深，外疏直而内倾险，善窥时，好为取舍。见
张璁、桂萼、霍韬、方献夫得帝眷，附丽以进，𬭎亦遂蒙
帝眷。逾年，召协理院事，数月进刑部右侍郎，又数月”
进右都御史，掌院事。璁、萼并居政府，𬭎为尽力。二人
所不悦者，率先意去之。进兵部尚书，寻加太子太保。
十一年代王琼为吏部尚书。𬭎所排陷，不可胜数，举
朝为侧目。而𬭎以柔佞自结于帝，命兼兵部尚书，总
督启祥宫、神御阁诸大工。𬭎于是分日理两部事，兼
典文武选，威权震天下。久之，帝稍薄𬭎。给事中薛宗
铠、孙应奎、翁溥、何天启、沈继美、冯汝弼、潘子正，御史
曹逵、王廷等相继论劾。帝与费宏、李时语及𬭎，二人
请留之以毕大工。帝曰：“𬭎邪佞，留之无益。”二人以帝
意谕𬭎，始引疾。诏许之。逾年卒，谥荣和。